**4. sept. 2023**

**Luk Pusher Street og legaliser hash**

På Christianias Fællesmøde har christianitterne efter endnu et skyderi og endnu et drab besluttet at Pusher Street skal lukkes.
Hashhandlen afføder nu så megen kriminalitet, der rammer mange mennesker og skaber frygt og utryghed på Christiania og i området uden for. Derfor skal Pusher Street lukkes.

Men en lukning af Pusher Street vil ikke være uden konsekvenser. For hashsalget vil med al sandsynlighed flytte til andre steder i byen. Sælgerne vil stå på Christianshavns Vold, ved metroen og på gader og stræder i hele København og omegn. For efterspørgslen af hash stopper ikke, bare fordi man lukker af for det ét sted. Så længe der er en efterspørgsel, vil der være sælgere. Men det må være myndighederne, der tager sig af det.

Derfor støtter Christianshavns Lokaludvalg også Københavns kommunes forslag om at legalisere hashsalg – i hvert fald i en periode. Det kunne ske fra f.eks. apotekerne, der allerede har erfaring med salg af medicinsk cannabis.

Legalisering af hashsalg skal følges op af oplysnings aktiviteter, tilbud om nedtrapning mv. i stil med anden rusgiftbehandling.

Omegnsborgmestrenes bekymring for ekspropriation af hashhandel til deres kommuner ved lukning af Pusher Street er forståelig, men uholdbar og usolidarisk. Et tankeeksperiment bekræfter dette: *Da Gentofte Kommune indeholder de største potentielle gevinster for berigelseskriminalitet, omdanner vi området til en form for Pusher Street for tyverier. Vi griber ikke nævneværdigt ind, men lader politiet patruljere og inddæmme kriminaliteten her. Så kan resten af hovedstadsområdet gå fri af berigelseskriminalitet.*

Hvordan man helt konkret vil lukke Pusher Street og stoppe hashhandlen på stedet, har hverken vi, christianitterne, politi eller kommune endnu en løsning på.

Der skal laves andre aktiviteter på stedet; det kunne for eksempel være et streetfoodmarked eller ungdomsboliger. Men det er christianitterne selv, der skal beslutte det, ellers kommer det ikke til at virke.

**Yderligere oplysninger, kontakt:**

Asbjørn Kaasgaard, forperson i Christianshavns Lokaludvalg

Mail: asbjorn@webspeed.dk

Tlf: 50 56 86 70